Proiect

**Aprobat:**

Hotărîrea Colegiului Ministerului Educației nr. \_\_\_\_\_ din \_\_\_\_\_\_\_2015

Ordinul Ministrului Educației nr. \_\_\_\_\_\_ din \_\_\_\_\_\_\_\_2015

## **PLAN-CADRU**

**pentru studii superioare**

**(ciclul I - Licență, ciclul II - Master, studii integrate,**

**ciclul III – Doctorat)**

## **I. Dispoziții generale**

1.Planul-cadru pentru studii superioare - în continuare *Plan-cadru* - vizează ciclurile: I (studii superioare de licenţă), II (studii superioare de master), III (studii superioare de doctorat) şi studiile integrate.

2. *Cadrul juridic*

*-*Codul educației al Republicii Moldova nr. 152 din 17.07.2014(Monitorul Oficial, 24.10.2014, nr. 319-324, art. nr: 634);

- Plan-cadru pentru studii superioare, aprobat prin Ordinul Ministrului Educației nr. 455 din 3 iunie 2011;

*-* Legea nr.142-XYI din 07 iulie 2005 privind aprobarea Nomenclatorului domeniilor de formare profesională şi al specialităţilor pentru pregătirea cadrelor în instituţiile de învăţămînt superior, ciclul I;

- Ghidul utilizatorului Sistemului European de Credite Transferabile /ECTS;

- Regulamentul-cadruprivind organizarea examenului de finalizare a studiilor superioare de licenţă, pus în aplicare prin Ordinul Ministrului Educaţiei şi Tineretului nr. 84 din 15.02.2008;

- Regulamentul cu privire la organizarea ciclului II - studii superioare de master, aprobat prin Hotărîrea Guvernului nr. 464 din 28 iulie 2015;

- Regulamentul privind organizarea studiilor superioare de doctorat, ciclul III, aprobat prin Hotărîrea Guvernului nr.1007 din 10 decembrie 2014;

- Recomandări-cadru pentru elaborarea Regulamentului instituţional privind organizarea evaluării activităţii de învăţare a studenţilor, aprobate prin Ordinul Ministrului Educaţiei nr. 881 din 18.12.2009.

- Cadrul Naţional al Calificărilor al Republicii Moldova şi Cadrul Naţional al Calificărilor pentru învăţămîntul superior pe domenii de formare profesională, aprobate prin Ordinul Ministrului educaţiei nr. 934 din 29 decembrie 2010.

3. *Noţiunile principale* semnifică:

*autonomie universitară* - dreptul comunităţii universitare de organizare şi autogestionare, de exercitare a libertăţilor academice fără niciun fel de ingerinţe ideologice, politice sau religioase, de asumare a unui ansamblu de competenţe şi obligaţii în concordanţă cu politicile şi strategiile naţionale ale dezvoltării învăţămîntului superior;

*cadru al calificărilor* – categorii de calificare ce delimitează nivelul de competenţe profesionale pe care trebuie să le posede absolvenţii învăţămîntului profesional de diferite niveluri în vederea exercitării profesiei obţinute;

*capacități /abilități -*aplicarea și utilizarea cunoștințelor pentru îndeplinirea sarcinilor și rezolvarea problemelor. Capacitățile/abilitățile pot fi descrise ca fiind cognitive (utilizarea gîndirii logice), intuitive și creative sau practice, implicînd utilizarea de metode, materiale, unelte și instrumente;

*ciclu de studiu* – secvenţă de instruire şi de formare în învăţămîntul superior, cu durată stabilită, care se încheie cu evaluarea finală corespunzătoare, urmată de acordarea calificării profesionale şi/sau a unui titlu, după caz, precum şi cu eliberarea actului de studii corespunzător;

*competențele de învățare* reprezintă finalitățile educaționale realizate /atinse(output) la nivelmacrostructural (idealul, scopul general) și microstructural (specifice pentru cursul / modulul dat). Cea mai simplă și acceptabilă formulă a *competențelor* este: *integrarea cunoștințelor, capacităților (abilităților) și atitudinilor*;

*consorţiu* – asociaţie de instituţii de învăţămînt şi organizaţii, care desfăşoară activităţi educaţionale, de cercetare, dezvoltare, inovare, creaţie artistică în baza unui acord de parteneriat încheiat conform legislaţiei în vigoare;

*credite de studii transferabile* – valori numerice convenţionale, alocate fiecărei discipline sau activităţi distincte din planul de învăţămînt, care exprimă cantitatea de efort necesară studentului pentru a atinge nivelul minim al finalităţilor de studiu programate;

*cunoștințe* - rezultatul asimilării de informații prin învățare - ansamblul de fapte, principii, teorii și practici legate de un anumit domeniu de muncă sau de studiu. Cunoștințele pot fi teoretice și/sau faptice;

*curriculumul în învăţămîntul superior -* un sistem complex de procese decizionale, manageriale sau de monitorizare care preced, însoţesc şi urmează proiectarea, elaborarea, implementarea, evaluarea şi revizuirea permanentă şi dinamică a setului de activități de formare profesională oferite în instituția de învățămînt superior;

*finalităţi de studiu* (rezultate ale învăţării) - intențiile sau scopurile angajate cu referire la procesul de învățămînt. Ca unități dinamice dintre principalele sale componente – idealul, scopurile, obiectivele, finalitățile de studiu sunt rezultatul unor opțiuni mereu în schimbare și nu pot fi prescrise odată și pentru totdeauna. Finalităţile de studii se pot referi la o perioadă de studiu, precum şi la o singură unitate de curs sau modul;

*formare profesională –* proces de instruire în urma căruia se obţine o calificare atestată printr-un certificat sau o diplomă, eliberate în condiţiile legii;

*învățămînt centrat pe student* - un proces de transformare calitativă a studentului, orientat spre consolidarea autonomiei, dezvoltarea abilității de gîndire critică și axat pe finalități educaționale. Elementele esențiale a acestui proces sunt: învățarea activă, învățarea critică și analitică, sporirea responsabilității studentului, acordarea unei autonomii sporite și abordarea reflectivă atît din partea studentului, cît și a profesorului;

*învăţămînt profesional –* programe de formare profesională, finalizate cu obţinerea unei calificări, şi instituţiile care oferă aceste programe;

*mobilitate academică* – proces de participare a studenţilor şi a cadrelor didactice la programe de studii şi de cercetare realizate în instituţii din ţară şi din străinătate;

*modul de studiu* - un set de cunoștințe, abilități și competențe conectate funcțional, necesare pentru realizarea unei sarcini/probleme;

*modul psiho-pedagogic* – modul destinat absolvenţilor programelor de studii superioare nepedagogice care doresc să se încadreze în învăţămînt în calitate de cadru didactic, care include formarea teoretică în domeniul pedagogiei, psihologiei, didacticii disciplinei şi un stagiu obligatoriu de practică;

*obiectivele educaționale* reprezintă finalitățile educaționale *intenționate* /*anticipate / proiectate* (input) la nivel macrostructural (idealul, scopul general) și microstructural (specifica pentru cursul / modulul dat);

*pachet standard de servicii educaţionale* – sistem de oferte şi programe educaţionale, orientate spre atingerea unor finalităţi concrete şi dobîndirea unui volum de cunoştinţe, formarea unor competenţe conforme cu standardele educaţionale;

*planul de învăţămînt* - un sistem de activităţi de formare profesională și de cercetare științifică a specialiştilor pentru diverse domenii ale economiei naţionale, reunite într-o concepţie unitară din punct de vedere al conţinutului şi al desfăşurării acestora în timp;

*proiect de licență* - lucrare cu caracter aplicativ în domeniile inginerie, arte, tehnologii chimice, arhitectură, agricultură, medicină etc., care presupune elaborarea și descrierea unor desene, scheme, diagrame, tabele, picturi, program artistic (recital, spectacol) și după a cărui susținere publică studenții obțin diploma de licență la finalizarea studiilor superioare de licență în domeniul respectiv. În domeniul științelor socio-umanistice proiectul de licență presupune realizarea unui studiu pe baza datelor faptice și a celor ce derivă din sondaje, observare, experiment și sunt orientate spre testarea unor ipoteze sau dezvoltarea de instrumente și metode care oferă soluții pentru probleme concrete;

*Sistemul european de credite transferabile* (ECTS) - reprezintă un sistem centrat pe student și se bazează pe principiul transparenței procesului de învățare, predare și evaluare. Obiectivul ECTS este facilitarea procesului de planificare, furnizare, evaluare a programelor de studii și a mobilității studenților prin recunoașterea rezultatelor învățării, a calificării și perioadelor de studii;

*specialitate /program de studiu* – complex de competenţe profesionale obţinute prin instruire într-un anumit domeniu de formare profesională;

*standarde de acreditare* – ansamblu de cerinţe care definesc nivelul minim obligatoriu de realizare a activităţilor de formare profesională a unei instituţii de învăţămînt superior acreditate, care solicită autorizarea de funcţionare provizorie/acreditarea unui nou program de formare profesională sau a unei instituţii de învăţămînt superior acreditate, care solicită evaluarea externă a calităţii educaţiei /instruirii oferite;

*standarde educaţionale de stat* – condiţiile obligatorii de realizare a programelor educaţionale la toate nivelurile şi ciclurile de învăţămînt în instituţiile publice şi private, precum şi cerinţele minime obligatorii faţă de conţinutul programelor educaţionale, volumul maxim de muncă pretins studentului şi cadrului didactic, faţă de infrastructura şi dotarea instituţiei de învăţămînt, faţă de nivelul de pregătire al absolvenţilor şi organizarea procesului educativ. Standardele educaţionale de stat constituie bază pentru evaluarea obiectivă a calităţii şi a nivelului de instruire şi calificare a absolvenţilor, indiferent de forma de realizare a studiilor;

*studii superioare integrate* – formare profesională cu durata cumulată a ciclurilor I şi II din învăţămîntul superior, care corespunde unui număr de cel puţin 300 de credite de studii transferabile şi care se finalizează cu obţinerea unei diplome echivalente  cu diploma de studii de master;

*teză de an* – lucrare ştiinţifică de sinteză, cu caracter de studiu teoretic și praxiologic, care are drept scop aprofundarea cunoştinţelor și formarea competențelor de documentare și investigare a domeniului de formare profesională;

*teză de doctorat* – lucrare de cercetare ştiinţifică originală, după a cărei susținerepublică studentului-doctorand i se conferă titlul de doctor (în domeniul respectiv) şi i se eliberează diploma de doctor de către instituţia organizatoare a programului de studii superioare de doctorat în urma confirmării de către autoritatea naţională abilitată pentru confirmarea titlurilor ştiinţifice;

*teză de licență –* lucrare originală, fundamentată științific care are drept scop evaluarea competenţelor studenţilor de a efectua cercetări, de a aplica cunoştinţe teoretice în procesul de elaborare a unor soluţii practice, specifice domeniului de formare profesională, parte a examenului de finalizare a studiilor superioare de licență în domeniul respectiv;

*teză de master –* lucrare de cercetare ştiinţifică sau de creație artistică, aprofundată și/sau interdisciplinară în domeniul analizei problemelor teoretice şi practice, după a cărei susținere publică studenții obțin diploma de master în domeniul respectiv.

4. *Obiectul Planului - cadru*

Planul-cadru, parte componentă a standardelor educaţionale de stat în învăţămîntul superior, stabileşte principiile generale pentru organizarea şi desfăşurarea procesului de studii în instituţiile de învăţămînt superior, reflectă cerinţele de bază pentru elaborarea planurilor de învăţămînt în diferite domenii de formare profesională /specialităţi, programe de master, programe de doctorat; şi este *obligatoriu* pentru toate instituţiile de învăţămînt superior publice şi private din republică.

5. Planul-cadru este elaborat în *scopul* asigurării calităţii în învăţămîntul superior, perfecţionării managementului educaţional, modernizării învăţămîntului superior în perspectiva integrării în Spațiul Comun European al Învăţămîntului Superior; perfecţionării, raţionalizării şi compatibilizării planurilor de învăţămînt la nivel naţional şi european; creării condiţiilor pentru o mobilitate academică reală şi recunoaşterea reciprocă a perioadelor şi actelor de studii.

În baza Planului-cadru, instituțiile de învățămînt superior elaborează propriile planuri de învăţămînt, realizînd particularităţile şi orientările fiecărui domeniu de formare profesională /specialităţi, program de master, program de doctorat.

##### II. Planul de învăţămînt

6. Planul de învăţămînt include *patru componente definitorii*:

1. componenta *temporală*, care reprezintă modul de planificare în timp a procesului de formare (săptămînă, semestru, an, ciclu), unitatea principală de măsură a procesului de formare fiind creditul de studiu ECTS;
2. componenta *formativă,* care reprezintă modul de distribuire a unităţilor de conţinut (unitate de curs, pachete de cursuri, module);
3. componenta *acumulare*, care reflectă modalităţile de alocare a creditelor de studiu ECTS;
4. componenta *evaluare,* care reprezintă modalităţile de evaluare curentă şi finală a finalităţilor de studiu şi competenţelor obţinute de student la unitatea de curs/modulul respectiv.

7. Planurile de învăţămînt pentru **ciclul I –** **licență** şi **studii integrate** se elaborează pe specialităţi, în conformitate cu *Nomenclatorul domeniilor de formare profesională şi al specialităţilor*.

Programele de **master, ciclul II**, se stabilesc în limitele domeniilor generale de studiu aprobate pentru ciclul I, conform *Nomenclatorului domeniilor de formare profesională şi al specialităţilor*, care, în funcție de conceptul și conținutul planului de învățămînt, pot fi: *de aprofundare, interdisciplinare* și *complementare*. După tipurile respective de programe, orientarea studiilor superioare de master poate fi: *master științific* și *master de profesionalizare*.

Programele de **doctorat, ciclul III**, se organizează pe domenii de studii conform *Nomenclatorului domeniilor de formare profesională şi al specialităţilor*. Doctoratul constituie ciclul superior de studii universitare, axat pe dezvoltarea cunoaşterii prin cercetare ştiinţifică originală și care se realizează prin programe de două tipuri: *doctorat ştiinţific* și *doctorat profesional*.

8. La elaborarea planurilor de învăţămînt pentru cele trei cicluri universitare se va urmări realizarea unui învăţămînt centrat pe student, orientat spre dobîndirea ***finalităţilor de studiu*** şi formarea competenţelor prevăzute prin Cadrul Naţional al Calificărilor pe cicluri şi pe domenii generale de studiu /domenii de formare profesională. Obținerea finalităţilor de studiu şi formarea competenţelor pentru un domeniu de formare profesională va fi completată prin accentuarea caracterului pragmatic al conţinutului formativ al unităţilor de curs cuprinse în planul de învăţămînt.

9. Elementul formativ de bazăal planului de învăţămînt este *unitatea de curs*, carereprezintă activităţi unitare atribuite unui conţinut formativ distinct.

Unitățile de curs pot fi oferite autonom sau pot fi structurate în module. Pentru un modul se recomandă alocarea a 4-6 credite de studiu. Modularizarea programului universitar poate fi realizat pe bază principiului de complementaritate sau interdisciplinar.

La **ciclurile I și II**, unitatea de curs /disciplina poate fi realizată prin **activitate didactică auditorială** (contact direct): ore de curs/ prelegeri, seminare, lucrări de laborator, lucrări practice, lucrări de proiectare, stagii didactice, clinice şi alte forme aprobate de senat; precum și **activitate didactică neauditorială**: activități didactico-artistice sau sportive; proiecte / teze de an, activitate individuală, activități sociale și comunitare, alte activităţi prevăzute de regulamentele instituţionale.

La **ciclul III, doctorat**, școlile doctorale pun la dispoziţia studenţilor-doctoranzi un program de pregătire bazat pe studii superioare avansate, alcătuit din activități didactice auditoriale, cercetări independente de laborator și/sau de teren, activități de editare și participare la evenimente științifice/comunitare.

**III. Criterii pentru elaborarea planului de învăţămînt pentru ciclul I, ciclul II, studii integrate și ciclul III**

10. *Profilul și structura planului de învăţămînt*

Planul de învăţămînt la **ciclurile I și II** se structurează în următoarele compartimente:

1. foaia de titlu;
2. calendarul universitar;
3. planul procesului de studii pe semestre/ani de studii;
4. stagiile de practică;
5. formele de evaluare finală la unităţile de curs/module oferite;
6. forma de evaluare finală a programului de studii;
7. lista unităţilor de curs la libera alegere;
8. matricea corelării finalităților de studiu a programului cu cele ale unităților de curs/modulelor. Finalitățile de studiu/rezultatele învățării sunt parte a standardelor naționale și numărul acestora, conform practicilor europene, se recomandă să fie limitat la 6-8.

La **ciclul III**, doctorat, structura și conținutul planului de învățămînt se stabilesc de către școala doctorală.

11. Planul de învățămînt este însoțit de o *Notă explicativă* în care se descrie profilul specialității /domeniului de formare profesională /domeniului general de studiu, concretizate în *concepția formării specialistului* (scop, caracteristici, angajabilitate, formare ulterioară, abordări pedagogice, competenţe-cheie dezvoltate în program) și care prezentă informația cu privire la: gradul de noutate, relevanța, corespunderea obiectivelor programului strategiei instituționale de dezvoltare, consultarea partenerilor (angajatori, absolvenți, profesori, studenți) și coordonarea procesului de elaborare a programului conform standardelor de asigurare a calității.

De asemenea se vor indica metodele și criteriile de evaluare, regulile privind promovarea academică.

12. *Foaia de titlu a planului de învăţămînt*

12.1 Se recomandă ca Foaia de titlu a planului de învăţămînt pentru **ciclul I** *- licență*, şi studii integrate să conţină următoarele informaţii:

1. denumirea ministerului educației și, după caz, a ministerului de resort;
2. denumirea și categoria instituţiei de învăţămînt superior, conform certificatului de acreditare;
3. data aprobării planului de învăţămînt de către senatul universitar, nr. procesului-verbal respectiv;
4. data coordonării de către Ministerul Educației și, după caz, a ministerului de resort; numărul de înregistrare a planului de învăţămînt;
5. contextul (se va indica nivelul calificării conform ISCED);
6. codul şi denumirea domeniului general de studiu;
7. codul şi denumirea domeniului de formare profesională;
8. codul şi denumirea programului de studii / specialității sau specialităților duble în domeniile *ştiinţe ale educaţiei* şi *militărie*;
9. numărul total de credite de studiu;
10. titlul obţinut la finele studiilor;
11. baza admiterii: diploma de bacalaureat sau un act echivalent de studii; diploma de studii superioare;
12. limba de instruire;
13. forma de organizare a învăţămîntului (învăţămînt cu frecvență, cu frecvenţă redusă, la distanţă).

12.2 Se recomandă ca Foaia de titlu a planului de învăţămînt pentru **ciclul II** *– master* să conţină următoarele informaţii:

1. denumirea ministerului educației și, după caz, a ministerului de resort;
2. denumirea și categoria instituţiei de învăţămînt superior, conform certificatului de acreditare;
3. data aprobării planului de învăţămînt de către senatul universitar, nr. procesului-verbal respectiv;
4. data coordonării de către Ministerul Educației și, după caz, a ministerului de resort; numărul de înregistrare a planului de învăţămînt;
5. contextul (se va indica nivelul calificării conform ISCED);
6. codul şi denumirea domeniului general de studiu;
7. denumirea programului de master;
8. numărul total de credite de studiu;
9. titlul obţinut la finele studiilor;
10. baza admiterii: diploma de studii superioare de licență sau un act echivalent de studii;
11. limba de instruire;
12. forma de organizare a învăţămîntului (învăţămînt cu frecvență, cu frecvenţă redusă, la distanţă).

12.3 Se recomandă ca Foaia de titlu a planului de învăţămîntpentru *programul de pregătire universitară avansată* – **doctorat, ciclul III,** să conţină următoarele informaţii:

1. denumirea: ministerului educației și, după caz, a ministerului de resort;
2. denumirea și categoria instituţiei de învăţămînt superior, conform certificatului de acreditare;
3. data aprobării planului de învăţămînt de către consiliul științific/ senatul universitar, nr. procesului-verbal respectiv;
4. contextul (se va indica nivelul calificării conform ISCED);
5. denumirea școlii doctorale;
6. codul şi denumirea domeniului de cercetare;
7. denumirea programului de studii de doctorat;
8. numărul total de credite de studiu;
9. titlul obţinut la finele studiilor;
10. baza admiterii: diploma de studii superioare de master sau un act echivalent de studii;
11. limba de instruire;
12. forma de organizare a învăţămîntului (învăţămînt cu frecvență, cu frecvenţă redusă).

În cazul *programelor comune* de studii superioare, în foaia de titlu se vor indica instituțiile membre ale consorțiului, aprobarea comună a planului de învățămînt, alte informații relevante.

***A). Componenta temporală***

13.Componenta temporală a planului de învăţămînt este reprezentatăprin *Calendarul universitar,* care include repartizarea activităţilor didactice pe ani, semestre (sesiuni în cazul studiilor cu frecvenţă redusă sau la distanţă), cu stabilirea termenelor şi duratei semestrelor, stagiilor de practică, sesiunilor de examene, a evaluării finale (examenului de licenţă/examenului de finalizare a studiilor superioare integrate/susţinerii tezei de master / de doctor) şi a vacanţelor.

În domeniile de studii reglementate la nivel european, structura şi durata studiilor de doctorat respectă prevederile legale aplicabile la nivel european.

În cazul *programelor comune* de studii superioare, *Calendarul universitar* va include graficul mobilității academice între instituțiile membre ale consorțiului.

14. La elaborarea calendarului universitar se va ţine cont de următoarele:

14.1 *Durata studiilor superioare de licenţă (****ciclul I****), exprimată în ani şi credite de studiu constituie*:

1. învăţămînt cu frecvență – 3-4 ani şi, respectiv, 180-240 de credite de studiu;
2. învăţămîntul cu frecvenţă redusă şi învăţămîntul la distanţă – 4-5 ani (cu un an mai mult decît la învăţămîntul cu frecvență) şi, respectiv, 180-240 de credite de studiu.

14.2 *Durata studiilor superioare de master (****ciclul II****) constituie:*

1. învăţămînt cu frecvență 1,5-2 ani şi, respectiv, 90-120 credite de studiu;
2. învăţămîntul cu frecvenţă redusă şi învăţămîntul la distanţă – 2-2,5 ani (cu un semestru mai mult decît la învăţămîntul cu frecvență ) şi, respectiv, 90-120 de credite de studiu;

14.3 *Durata studiilor superioare de doctorat (****ciclul III****), exprimată în ani şi credite de studiu constituie*:

1. învăţămînt cu frecvență – 3 ani şi, respectiv, 180 de credite de studiu;
2. învăţămîntul cu frecvenţă redusă – 4 ani (cu un an mai mult decît la învăţămîntul cu frecvență) şi, respectiv, 180 de credite de studiu.

Prin excepţie, în cadrul învăţămîntului superior medical uman, medical veterinar, agricol, al ştiinţelor biologice şi farmaceutice, durata programului de doctorat este, de regulă, de 4 ani. Din motive temeinice, în condiţiile stabilite prin regulamentul şcolii doctorale, durata programului de doctorat poate fi prelungită cu 1 - 2 ani, fără finanţare de la bugetul de stat, cu aprobarea Consiliului ştiinţific, la propunerea conducătorului de doctorat avizată de Consiliul şcolii doctorale şi în limita resurselor financiare disponibile.

15. Pentru fiecare program de studii (**licență, master, doctorat**) numărul de credite de studiu preconizat este acelaşi pentru toate formele de învăţămînt: cu frecvență, cu frecvenţă redusă şi la distanţă.

În domeniile *arte, psihologie, medicină veterinară, medicină, farmacie* şi la specialităţile *limbi moderne, arhitectură*, studiile se organizează numai prin învățămînt cu frecvență.

16. În ciclul I şi ciclul II de studii superioare pot fi organizate studii superioare integrate în următoarele domenii, reglementate prin norme de drept internaţional: *medicină şi farmacie; medicină veterinară; arhitectură*. În învăţămîntul superior integrat, durata cumulată a ciclurilor I şi II va corespunde unui număr de cel puţin **300 de credite de studii transferabile**.

17. Absolvenţii şcolilor medii de cultură generală din Transnistria și cetățenii străini înmatriculați în ciclul I - studii superioare de licență, conform protocoalelor de colaborare în domeniul învățămîntului în baza actelor de studii medii de cultură generală sau echivalentelor acestora, vor urma un an de studii compensator, care nu se cuantifică cu credite, în instituția de învăţămînt superior, în care au fost înmatriculați.

Candidații, înmatriculați în ciclul I, studii superioare de licență în baza atestatelor de studii medii de cultură generală, eliberate de către instituțiile de învăţămînt din localitățile de est ale Republicii Moldova și din mun. Bender, vor susține, obligatoriu, examenele de bacalaureat.

18. Pentru absolvenţii instituțiilor de *învăţămînt profesional tehnic postsecundar şi postsecundar nonterţiar,* care îşi continuă studiile în învăţămîntul superior la ciclul I - licență, în cadrul domeniului studiat anterior, instituţiile de învăţămînt superior pot accepta cel mult 30 de credite de studii transferabile acumulate în învăţămîntul profesional tehnic postsecundar şi postsecundar nonterţiar*,* în baza cadrului normativ în vigoare.

19. Pentru absolvenţii instituţiilor de învăţămînt superior care solicită un alt domeniu de formare profesională la ciclul I, reducerea duratei studiilor poate fi condiţionată de recunoaşterea unui anumit număr de credite acumulate la prima specialitate, cu condiţia că durata studiilor va fi de cel puţin **trei ani**.

Absolvenţii instituţiilor de învăţămînt superior la specialităţile din domeniul *Ştiinţe ale educaţiei* pot fi înmatriculaţi la o altă specialitate din acelaşi domeniu cu reducerea duratei studiilor cu **un an.**

20. *Structurarea anului universitar.* În **ciclul I**, studii superioare de **licenţa**, și **studii integrate** anul academic este constituit din două semestre relativ egale, care includ două sesiuni de examene ordinare, stagii de practică şi două vacanţe. Durata unui semestru constituie în medie 15 săptămîni de contact direct cu studenţii.

Calendarul academic, implicit perioada de desfăşurare şi durata sesiunilor de examene, durata vacanţelor se stabileşte de senatul instituţiei de învăţămînt superior. Pentru lichidarea restanţelor (recuperarea deficitului de credite) şi/sau mărirea notei se vor programa suplimentar două sesiuni repetate de examinare (de recuperare a deficitului de credite), care pot fi organizate după fiecare sesiune de examene în perioada vacanţelor sau, la decizia instituţiei, pot fi comasate într-o singură sesiune.

Structura organizatorică a învăţămîntului în domeniile milităriei, securităţii şi ordinii publice este elaborată de consiliul profesoral şi senatul instituţiei de învăţămînt şi aprobată de autoritatea în a cărei subordine se află instituţia respectivă.

Data începerii anului universitar în **ciclul II** de studii superioare de **master** se stabileşte de senatul instituţiei de învăţămînt superior.

La **ciclul III – doctorat**, elaborarea și organizarea unui program de pregătire bazat pe studii superioare avansate, structura și conținutul planului de învățămînt pentru programul de pregătire universitară avansată, precum şi avizarea curricula disciplinelor incluse în planul de învăţămînt se stabilesc de școala doctorală, potrivit regulamentului școlii doctorale.

21. În programele de **master** și **doctorat** se recomandă oferirea de cursuri compacte, interdisciplinare, în sistem modular, cu evaluarea organizată la finalizarea cursului/modulului.

Programul de doctorat include *un program de pregătire bazat pe studii avansate* şi *un* *program individual de cercetare ştiinţifică sau creaţie artistică*.

Durata cumulată a programului de pregătire bazat pe studii avansate nu poate depăşi un an de studii. Programul de cercetare științifică pentru doctoranzii de la învățămîntul cu frecvență are durata de 2 ani (patru semestre) și însumează 120 ECTS. Pentru studenții-doctoranzi de la învățămîntul cu frecvență redusă, cele 120 ECTS necesare se repartizează pe trei ani de studii (cîte 40 ECTS anual).

22. *Cuantificarea anului universitar.* În sistemul de învăţămînt superior se aplică Sistemul european de credite transferabile (ECTS). Creditele de studiu se alocă după cum urmează:

a) pentru un semestru academic – **30 de credite de studii transferabile**;

b) pentru un an academic – **60 de credite de studii transferabile**.

*Un credit de studiu*reprezintă **30 ore** de activitate de învăţare, sub toate aspectele ei (activităţi didactice, de cercetare, realizate în auditoriu (de contact) şi activitate individuală), solicitate studentului pentru realizarea finalităţilor de studiu.

În sistemul învăţămîntului superior naţional, volumul anual de muncă al studentului (ore-auditoriu și lucru individual) este de circa **1800 de ore**.

La învăţămîntul cu frecvenţă redusă şi la distanţă, numărul total de credite se repartizează proporţional pe ani de studiu.

23. *Structurarea săptămînii.* Durata săptămînii de studii la **ciclul** I, **licență**, este de 5 zile, cu un număr săptămînal de **25-30 ore** de contact direct.

În cazul instruirii concomitente în două domenii de formare profesională/specialități înrudite sau studierii în paralel a două limbi în domeniile de formare profesională *limbi şi literaturi* şi *limbi moderne și clasice,* în domeniile reglementate prin norme de drept internaţional: *medicină şi farmacie; medicină veterinară; arhitectură*, precum și în domeniile: *arte, cultură fizică şi sport, militărie, securitate şi ordinea publică* numărul de ore săptămînal poate fi de **30-36 ore**.

Programul săptămînal al pregătirii prin **master** este de **14-20 ore** de contact direct, care la decizia instituţiei pot fi planificate compact, iar cel puţin 50% din program trebuie alocat activităţilor practice şi cercetării.

La **ciclul III, doctorat,** studentul**-**doctorand poate opta în mod independent pentru parcurgerea cursurilor din cadrul studiilor superioare avansate, puse la dispoziție de școala doctorală.

***B) Componenta formativă***

24. *Planul de învăţămînt* include setul de unităţi de curs/module repartizate pe semestre/ani de studiu. După *gradul de obligativitate şi posibilitatea de alegere,* unităţile de curs/modulele se clasifică în:

1. *obligatorii*;
2. *opţionale*;
3. *la libera alegere*.

25. După *funcţia* în formarea profesională iniţială prin competenţe generale şi competenţe specifice, unităţile de curs /modulele oferite vor fi grupate în următoarele componente:

La **ciclul I** şi în **programele de studii integrate** (Anexa 1):

1. componenta *fundamentală*;
2. componenta *de formare a abilităţilor şi competenţelor generale*;
3. componenta *de orientare socio-umanistică*;
4. componenta *de specialitate* (de bază şi secundară în cazul instruirii concomitente în două domenii înrudite).

La **ciclul II** (Anexa 2):

a) componenta *fundamentală (cod F)*;

b) componenta *de specialitate* (cod S).

La **ciclul III** (Anexa 3), curricula doctorală asigură formarea de competenţe profesionale de conţinut, cognitive şi de cercetare în domenii de specialitate, precum şi a unor competenţe *transversale*, și cuprinde unități de curs de *sinteză*, profilate pe domenii, cu module de metodologia cercetării; în cadrul doctoratului profesional – cu funcții aplicative concret definite. La **doctorat** unitățile de curs și activitățile de cercetare se recomandă a fi grupate în următoarele componente:

1. componenta *fundamentală* (discipline academice);
2. componenta *de orientare spre specialitate* și pentrudezvoltarea *competențelor transversale;*
3. componenta de *formare a abilităților de cercetare* *individuală* și de *comunicare științifică*.

26. *Codificarea**unităţilor de curs/modulelor*. Fiecărei unităţi de curs/modul din planul de învăţămînt la ciclurile I, II și studii integrate i se atribuie un cod de identificare, ce definește univoc parametrii: categoria formativă, semestrul, tipul cursului, numărul de ordine (Anexa nr. 4).

27. La **ciclul I - licență** și **studii integrate**, *componenta fundamentală* (**cod F**) reprezintă о componentă de bază, dezvoltată şi adaptată domeniilor de formare profesională, care are drept scop acumularea cunoştinţelor şi formarea abilităţilor de bază, integrate în competenţe, care permit abordarea ştiinţifică a domeniului dat, precum şi înţelegerea şi crearea de cunoştinţe noi.

Unităţile de curs /modulele fundamentale se oferă în regim **obligatoriu.**

28. *Componenta de formare a abilităţilor şi competenţelor generale*(**cod G**) are drept scop formarea deprinderilor de a învăţa, cerceta, analiza, expune, comunica efectiv oral şi în scris, inclusiv prin intermediul tehnologiilor informaţionale, în domeniul de pregătire profesională şi în contexte culturale diverse.

Componenta de formare a abilităţilor şi competenţelor generale este **obligatorie** şi va include:

1. un curs de limbă străină de circulaţie internaţională cu aplicare în domeniul de formare profesională, oferit începînd cu anul I de studii. Se recomandă instituţiilor de învăţămînt superior constituirea şi extinderea sistemului de predare a unor unităţi de curs în limbi străine de circulaţie internaţională. În funcție de posibilitățile instituției, pot fi oferite 2 limbi străine și studierea specialității în *context cross-cultural* (îndeosebi recomandat pentru domeniile orientate spre activitatea internațională);
2. un curs de tehnologii de comunicare informaţională care va include modulele: Cultura informaţională, Tehnologii informaţionale, Utilizarea tehnologiilor informaţionale în domeniul de formare profesională, Noi softuri și riscuri de utilizare IT în domeniul de formare, Tehnici de comunicare bazate pe utilizarea IT etc.;
3. un curs de limbă română de comunicare pentru studenţii din grupele alolingve, inclusiv Tehnici de comunicare/ Corespondenţa de afaceri etc. În scopul facilitării inserţiei pe piaţa muncii a absolvenţilor din grupele alolingve, pentru această categorie de studenţi se vor introduce, obligatoriu, la anii superiori unități de curs de specialitate cu predare în limba română;
4. un curs separat de *Etică și cultură profesională* sau includerea subiectelor etice în conținuturile unităților de curs / modulelor de specialitate;
5. un curs de Educaţie fizică pentru studenţii anului I / II, care nu se cuantifică cu credite, dar a cărui evaluare cu calificativul „admis” reprezintă o precondiţie de admitere la examenul de finalizare a studiilor superioare de licenţă.

29*. Componenta de orientare socio-umanistică*(**cod U**) are drept scop formarea unui orizont larg de cultură juridică, filozofică, politologică, sociologică, psihologică şi economică, care i-ar permite viitorului specialist să-şi asume responsabilităţi într-o societate liberă şi să se adapteze operativ şi eficient la modificările din societate.

*Componenta de orientare socio-umanistică* se recomandă în regim **de opţiune** şi include:

1. un curs cu tematică europeană, de ex.: Integrare economică europeană, Destinul european al Republicii Moldova, Drept european, Structuri politice în statele europene, Universitatea europeană, Civilizaţia europeană, Politici educaţionale în context european, Politici comunitare în domeniul de formare, globalizării, regionalizării, geopoliticii etc.;
2. un curs de inițiere juridică, Bazele statului şi dreptului, Proprietatea intelectuală;
3. Filosofia și logica domeniului de formare profesională;
4. un curs de inițiere economică și financiară, Bazele antreprenoriatului, Leadership și managementul capitalului uman;
5. Elemente de cultură universală şi naţională / Interculturalitate;
6. Arta oratorică /Cultura comunicării interpersonale și organizaționale /Tehnici de comunicare;
7. Cultura politice și mass media, Dezvoltarea durabilă și management în situații de risc etc.

Unitățile de curs din lista de mai sus ar putea fi modularizate în funcție de strategia instituției; contextul, profilul, conceptul programului de studii și/sau preferințele /necesitățile studenților.

30. Unităţile de curs/modulele din componenta fundamentală (cod F), de formare a abilităţilor şi competenţelor generale (cod G) şi socio-umanistică (cod U) constituie ***trunchiul programului de formare***, care reprezintă structura formativă de bază ***obligatorie*** în pregătirea viitorului specialist la **ciclul I** şi în cadrul studiilor integrate, comună mai multor domenii de formare profesională în cadru unui domeniu general de studiu.

31. În cadrul **ciclului I - licență** și **studii integrate**, componenta *de orientare spre specialitate* (**cod S)**,de bază şi secundară, în cazul instruirii concomitente în două domenii, realizează obiective orientate spre formarea identităţii profesionale a studentului şi se oferă în regim obligatoriu şi opţional.

În cazul orientării spre o monospecialitate, planul de învăţămînt se completează cu unităţi de curs /pachete de opţiuni pentru această specialitate. În cazul instruirii concomitente în două domenii, se propun unităţi de curs/pachete de opţiuni pentru specialitatea de bază şi pentru specialitatea secundară.

32. Unitățile de curs ***de orientare spre specialitate*** asigură elementul individual al formării profesionale și reprezintă un pachet de unități de curs/module, obligatorii și opţionale, care asigură elementul distinctiv al formării profesionale, reieșind din logica structurării domeniului, în conformitate cu tendințele pieței muncii, asigurînd astfel un nivel sporit de relevanță a studiilor și angajabilitate a absolvenților.

33. Fiecare student urmează să-și stabilească **propriul** **traseu educaţional** de formare profesională, din unităţile de curs propuse prin planul de învăţămînt, inclusiv din contul pachetelor opţionale şi la libera alegere, pentru obţinerea unei diplome universitare.

Traseul individual de formare profesională este reflectat în Suplimentul la diplomă, eliberat obligatoriu fiecărui absolvent din învăţămîntul superior.

34. În programele **ciclului II - master,** trunchiul este constituit din componenta fundamentală (cod F), oferită în regim obligatoriu.

În funcţie de tipul masterului (de cercetare sau profesional) şi finalităţile de studiu scontate, se recomandă ca programul de master să includă următoarele unități de curs/module:

* Componenta *fundamentală -* unități de curs/module general-științifice (obligatorii):
* Metodologia şi etica cercetării în domeniul de studiu;
* Probleme actuale de cercetare în cadrul domeniului de formare;
* Elaborarea/administrarea proiectelor;
* Teoria deciziilor;
* Tehnici/paradigme de comunicare ştiinţifică etc.
* Componenta de *specialitate* unități de curs/module de ramură (obligatorii și opționale):
  + - Procese inovative în domeniul de formare profesională;
    - Noi tehnologii informaționale în domeniul de formare;
    - Asigurarea calității în domeniul de formare;
    - Noi teorii orientate spre interdisciplinaritate etc.
* Activitate *practică și de cercetare* (obligatorii)
  + - Stagiu practic/industrial/creativ/clinic;
    - Cercetare științifică.

La master, planul de învățămînt va cuprinde atît discipline de cunoaștere avansata în cadrul programului de studiu, cît și module de pregătire complementară, necesare pentru o inserție rapidă a absolventului pe piața muncii.

35. La **ciclul III – doctorat**, în funcţie de tipul doctoratului (științific sau profesional), în cadrul *programului de pregătire bazat pe studii avansate*, care însumează 60 de credite de studii transferabile, se acordă 50-70 la sută ECTS unităților de curs orientate spre *specialitate.*

Programele de studii la **ciclul III** formarea ***competențelor profesionale specifice*** domeniului (cunoaşterea avansată și stăpînirea metodelor şi tehnicilor de cercetare avansată în domeniul specific; capacitatea de identificare, formulare şi soluţionare a problemelor de cercetare, abilităţi de elaborare şi valorificare a lucrărilor ştiinţifice etc.), precum și a ***competențelor transversale*** (competenţe de comunicare în domeniul ştiinţei şi culturii; cunoştinţe de management al resurselor umane, de infrastructură şi financiare; calităţi de conducere şi mentorat; cunoştinţe privind managementul carierei etc.).

* La componenta *fundamentală* se recomandă discipline academice generale, inclusiv, teorii și practici avansate în domeniul de cercetare.
* Componenta *de orientare spre specialitate* va conține unități de curs specifice problemei de cercetare, selectate la decizia conducătorului și doctorandului*.* Pentrudezvoltarea *competențelor transversale* se recomandă unități de curs: limbi moderne, noi softuri pentru domeniul de cercetare, dreptul proprietății intelectuale, managementul proiectelor, marketingul produselor științifice și a inovațiilor, managementul carierei etc.
* Componenta de *formare a abilităților de cercetare* *individuală* de *comunicare științifică* va include metode avansate de cercetare, de elaborare a proiectului și implementarea rezultatelor cercetării, cercetări de teren, stagii industriale, stagii în centre de excelență, publicarea articolelor științifice, comunicări la evenimente științifice instituționale, naționale, internaționale etc.

Planul de învățămînt pentru doctoratul științific include unități de curs /discipline academice (de studiu teoretic) în proporție de 75% și unități de curs /discipline practice de 25%. Planul de învățămînt pentru doctoratul profesional include unități de curs /discipline academice (de studiu teoretic) în proporție de 25% și unități de curs /discipline practice de 75%.

36***.*** În programele **ciclului I** şi **studiile** **integrate**, *unităţile de curs opţionale/pachetele de opţiuni*asigură constituirea traseului individual de formare profesională, în funcţie de aspiraţiile de dezvoltare profesională şi perspectivele de angajare în cîmpul muncii. Unităţile de curs opţionale se aleg din oferta planului de învăţămînt. Fiecare alegere se face din minimum *două oferte.* Unitatea de curs opţională din momentul alegerii devine obligatorie.

Ponderea unităţilor de curs/modulelor opţionale pe ani de studiu recomandată pentru ciclul I şi studiile integrate:

|  |  |
| --- | --- |
| **Anul de studii** | **Program de studiu** **(180, 240, 300, 360 ECTS)** |
| **%** |
| *Anul I* | 0 |
| *Anul II* | 5 - 10 |
| *Anii III-IV* | 15 - 20 |
| *Anii V-VI* | 20 - 25 |

În programele **ciclului II - master,** opţiunile vor constitui, după caz, pînă la 30 la sută.

37. Pe parcursul studiilor, studentul poate acumula credite peste numărul de 60 pe an /30 pe semestru. Acestea pot fi obţinute pentru unităţi de curs/module şi activităţi realizate complementar (unităţi de curs la liberă alegere, urmate în regim extracurricular, cursuri realizate în perioada vacanţelor de vară etc.).

Unităţile de curs *la libera alegere* asigură extinderea cunoştinţelor şi dezvoltarea unor aptitudini ale studenţilor în domeniul de formare profesională ales sau în alte domenii adiacente. Acestea se introduc în plan la propunerea catedrelor pentru fiecare domeniu de pregătire profesională, la solicitarea studenţilor.

În cadrul studiilor superioare de licenţă, studentul poate obţine credite suplimentare în proporţie de cel mult 10% din numărul total de credite alocate programului de studii urmat. Studierea cursurilor la libera alegerese programează pe tot parcursul formării profesionale și se realizează suplimentar, în afara orarului de bază. Creditele suplimentare acumulate se specifică în suplimentul la diplomă. eliberat absolventului.

La ciclul I se recomandă, la libera alegere, unitățile de curs/modulele: *Modul de viață sănătos, Securitatea muncii, Protecția civilă, Egalitatea de gen, Protecția familiei* etc.

38. În cazul în care studenții solicită la ciclul II, master, un program de studii diferit de domeniul de formare profesională absolvit la ciclul I, licență, candidaţii urmează să acumuleze **30 de credite de studii transferabile** la disciplinele *fundamentale* şi *de specialitate* aferente domeniului de studii pentru care optează, ceea ce reprezintă *minimul curricular iniţial* necesar.

Minimul curricular iniţial necesar pentru continuarea studiilor superioare în ciclul II la alt domeniu de formare profesională poate fi obţinut în perioada studiilor superioare de licenţă, oferit de instituția de învățămînt superior în regim *extracurricular – în afara orarului de bază,* la *libera alegere* a studentului, începînd cu anul II de studii.

Minimul curricular iniţial necesar pentru continuarea studiilor superioare în ciclul II la alt domeniu de formare profesională poate fi acumulat *parţial* sau *integral*, prin transferarea creditelor acumulate la discipline relevante programului de master, obţinute în perioada studiilor superioare de licenţă.

Metodologia de acumulare a minimului curricular se elaborează de către subdiviziunea coordonatoare a programului respectiv pentru fiecare domeniu general de studii, se coordonează de consiliul facultăţii care organizează programul de master respectiv şi se aprobă de senatul universitar, cu publicarea ulterioară pe pagina web a instituţiei de învăţămînt superior.

39. *M****odulul de formare psihopedagogică***

Absolvenţii programelor de studii superioare nepedagogice, care, pe parcursul studiilor, nu au realizat modulul psihopedagogic și care solicită ocuparea funcţiilor didactice, urmează obligatoriu modulul psihopedagogic corespunzător unui număr de **60 de credite de studii transferabile**, inclusiv *30 de credite pentru formarea teoretică* şi *30 de credite pentru un stagiu obligatoriu de practică*.

Formarea teoretică în cadrul modulului psiho-pedagogic va include următoarele unități de curs: *modulul pedagogic*, *modulul psihologic* și *didactica disciplinei.*

În cazul în care instituția de învățămînt superior nu dispune de subdiviziunea academică responsabilă de organizarea modulului psiho-pedagogic, absolvenților li se va oferi acest modul la o altă instituție, în baza acordurilor interuniversitare.

40. ***Stagiile de practică*** ale studenţilor reprezintă una dintre formele obligatorii de formare a specialiştilor de înaltă calificare, fiind orientate spre obţinerea competenţelor generice şi specifice într-un domeniu de formare profesională/specialitate.

Stagiile de practică se organizează de instituţiile de învăţămînt superior şi se realizează în cadrul instituţiilor, organizaţiilor, companiilor, societăţilor şi al altor structuri.

Tipurile stagiilor de practica în învăţămîntul superior sunt:

1. *de specialitate* (iniţiere, pedagogică, tehnologică, în producţie, clinică, de creație etc.);
2. practica *de cercetare / creație de licenţă*;
3. practica *de cercetare / creație de master*.

41. Tipurile stagiilor de practică, termenele, etapele, domeniul/ramura, locul sunt stabilite de instituţia de învăţămînt superior (catedre/facultăţi/departamente) în strictă corespundere cu finalităţile de studiu şi competenţele scontate pentru domeniul de studiu /specialitatea / programul respectiv și sunt stabilite în planurile de învăţămînt (calendarului universitar/graficului procesului de studii).

42. Studenţii realizează stagiile de practică *individual* sau *în grupe* cu un număr stabilit de persoane, în acestei activităţi (evaluarea finală). La evaluarea *finală,* stagiile de practică se apreciază cu note de către o comisie special creată de catedra/departamentul de profil, ţinînd cont de referinţa coordonatorului din partea unităţii – baza de desfăşurare a practicii despre activitatea stagiarului, calitatea susţinerii publice a raportului, rezultatele realizării sarcinii individuale, aprecierea conducătorului de la catedra de profil.

Conducerea și evaluarea practicii *de licenţă/master* se face de către conducătorul de proiect în funcţie de activitatea studentului în procesul de elaborare a proiectului şi de caracteristica dată de conducerea unităţii-bază de practică. Nota conducătorului se prezintă în avizul acestuia la teza de licenţă/master. Criteriile de apreciere a stagiului de practică sunt prevăzute în regulamentul intern al instituţiei.

***C) Componenta acumulare***

45. *Cuantificarea unităţilor de curs/modulelor.* Unităţilor de curs din planul de învăţămînt li se alocă credite de studiu în funcţie de timpul integral de învăţare, pretins studentului. Creditele de studiu se alocă ca valori numerice întregi.

Totodată, în planul de învăţămînt se indică numărul total de ore, prevăzut pentru studierea fiecărei unităţi de curs/modul. Durata standard de studiu a unei unităţi de curs/modul este de un semestru. Planificarea intensităţii studierii unităţilor de curs pe parcursul semestrului se realizează de către instituţia de învăţămînt, reieşind din legăturile interdisciplinare, cît şi din faptul că la ciclul I şi în programele de studii integrate norma săptămînală a studentului nu poate să depăşească *25*-*30-36 ore de contact*, iar la ciclul II, respectiv, *14 -20 ore*.

46. ***Raportul „ore de contact direct – ore de studiu individual”*** se stabileşte în funcţie de domeniul de formare profesională/programul de master, finalitățile de studiu, specificul unităţii de curs /modulului: gradul de noutate şi/sau complexitate şi asigurarea didactico-metodică.

*Raportul „ore de contact direct – ore de studiu individual”* se propune de catedra / departamentul de profil, în baza unei metodologii specifice pentru fiecare domeniu general de studiu, aprobată de consiliul facultăţii care organizează programele de studii respective, se aprobă de Senatului universitar și se publică pe pagina web a instituţiei de învăţămînt superior.

47. În învățămîntul superior (**ciclurile I, II** și **studii integrate**), numărul de credite de studiu alocate fiecărei unități de curs/modul, numărul de ore prevăzut pentru activități teoretice, practice, de laborator, lucru individual etc., precum și numărul de unităţi de curs /module într-un semestru se planifică de catedra/departamentul responsabil de programul respectiv de studiu, în funcţie de tipul programului de studii superioare, finalitățile de studiu, specificul, complexitatea unităţii de curs/modulului.

Determinarea consecutivităţii studierii unităţilor de curs, repartizarea numărului de ore pe ani de studii şi semestre se decide de către facultăţi, ţinînd cont de legăturile interdisciplinare.

În **ciclul III**, **doctorat**, responsabilitatea asupra structurii, conținutului, desfășurării și organizării programului de cercetare științifică al studentului-doctorand revine conducătorului de doctorat. Modul de alocare a creditelor de studiu pentru măsurarea efortului depus de studentul-doctorand la parcurgerea programului de pregătire avansată şi parcurgerea programului de cercetare, materializată prin articole publicate, rapoarte de cercetare susţinute şi aprobate în cadrul şcolii doctorale; participarea cu lucrări/comunicări la conferinţe ştiinţifice naționale și internaționale (ultimele cuantificate cu cel mult 20 ECTS anual), este stabilit de Consiliul şcolii doctorale în conformitate cu legislaţia în vigoare şi aprobat de Consiliul ştiinţific al instituţiei care organizează studii superioare de doctorat.

***D). Componenta evaluare***

48.Planul de învăţămînt prevede *tipurile şi modalităţile de evaluare a finalităţilor de studii*, inclusiv:

1. *evaluare curentă*: testare, eseu, referat, studiu de caz (individual sau în grup), raport asupra practicii etc.
2. *evaluare finală*: examinare orală, examinare în scris, examinare combinată, eseu, prezentare, portofoliu, teză/ proiect de cercetare.

Se recomandă diversificarea formelor de evaluare curentă pe parcursul semestrului.

49. *Rezultatele academice* ale studenţilor se evaluează:

a) pe parcursul semestrului;

b) la sfîrşitul semestrului;

c) la finalizarea programului de studii în cadrul fiecărui ciclu al învăţămîntului superior.

În funcţie de specificul domeniului general de studii/programul de studiu, vor fi utilizate **forme specifice** de evaluare: concert, expoziţie, portofoliu, probă sportivă, evaluare asistată de calculator etc. La determinarea modalităţii de evaluare se va ţine cont de structura unităţii de curs, volumul şi durata studierii acesteia.

50. *Evaluările finale ale unităţilor de curs/modulelor* se vor realiza prin examene cu note. Calificativele „admis – respins” pot fi utilizate la evaluările intermediare în cadrul modulelor şi pentru cursul Educaţia fizică. Obţinerea notei promovabile la o unitate de curs/modul presupune alocarea creditelor preconizate pentru aceasta.

În cadrul programului de pregătire bazat pe studii superioare avansate, ciclul III, examenele aferente unităților de curs/modulelor sunt organizate după finalizarea unităților de curs/modulelor. În cazuri excepționale, documentate în scris și cu acte doveditoare, studentul-doctorand poate susține examenele conform unui orar individual, aprobat de directorul școlii doctorale.

51. *Tezele/ proiectele de an* sunt programate în cadrul unităţilor de curs corespunzătoare și sunt evaluate în cadrul unităţii de curs respective.

În cazul în care teza de an reprezintă rezultatul cumulativ al activităţilor de la cîteva cursuri, este un produs interdisciplinar şi nu poate fi atribuit unei unităţi de curs, această teză de an trebuie să fie о entitate separată, evaluată cu notă și estimată cu un număr determinat de credite, în funcție de efortul necesar pentru realizare, la decizia catedrei /departamentului /facultății organizatoare.

În **ciclul III,** la finele primului an de studii doctorale, după susținerea examenelor curente, studentul-doctorand va susține public, în cadrul direcției/centrului/laboratorului, un referat axat pe revista literaturii, cunoașterea gradului de cercetare a temei investigate.

52. Programarea evaluărilor curente pe parcursul semestrelor este obligatorie. Rezultatele curente vor fi luate în considerare la evaluările finale.

Ponderea evaluărilor curente din nota finală la unitatea de curs în cadrul ciclurilor de studii superioare se stabilește de instituția de învățămînt superior în regulamentele proprii, în funcției de specificul programului de studii și finalitățile de învățare și cercetare.

53. În planul de învăţămînt pentru **ciclul I – licență** şi pentru **studii integrate** se indică *modalitatea de finalizare a studiilor,* termenele de susţinere şi numărul de credite de studiu alocate. Forma de evaluare finală a studiilor superioare de licenţă se stabileşte și se aprobă de senatul instituţiei de învăţămînt superior.

Studiile superioare delicenţă finalizează cu susţinerea examenului şi/sau tezei /proiectului de licenţă şi cu eliberarea diplomei de studii superioare de licenţă, însoţită de suplimentul la diplomă, redactat în limbile română şi engleză.

În vederea evaluării sistemului de competențe formate în cadrul programului de studii, se recomandă că examenul de licență să includă o probă de examinare cu *caracter integrator* (sau o proba de sinteză la cîteva unități de curs *fundamentale* și o proba de sinteză la cîteva unități de curs *de specialitate*) și susținerea tezei /proiectului de licenţă. În cazul instruirii concomitente în două domenii de formare profesională înrudite la ciclul I, examenul de licenţă va include două probe la unităţi de curs de specialitate.

**Studiile superioare integrate** se finalizează cu susţinerea examenului / lucrării de absolvire şi cu eliberarea diplomei echivalente cu diploma de studii superioare de master.

Examenul de licenţă şi examenul de finalizare a studiilor integrate se creditează separat.

54. Instituția de învățămînt superior va elabora și aproba la senat regulamentul propriu *privind organizarea examenului şi/sau tezei/proiectului de licenţă,* cu cerințe și criterii distincte de evaluare pentru fiecare formă de finalizare, implicit, evaluarea distinctă a cunoștințelor la partea *fundamental-teoretică*, la cea *de* *specialitate*, precum şi a abilităţilor de cercetare și practice demonstrate în teza/proiectul de licență.

Cerinţele privind volumul, structura, forma de prezentare a tezei/proiectuluide licenţă se va stabili de către catedra/departamentul și facultatea responsabilă de formarea profesională iniţială, în funcţie de specificul domeniului de formare profesională/programul de studii şi recomandările elaborate la nivel instituţional.

55. Studiile superioare de **master** finalizează cu susţinerea publică a tezei/proiectului de master. După susținerea publică, tezele/proiectele de master vor fi publicate pe pagina web oficială a instituţiei de învăţămînt superior.

Studenţii ciclului II care realizează obiectivele programului de master şi susţin cu succes teza/proiectul de master primesc titlul de master în domeniul general de studiu respectiv cu eliberarea diplomei de studii superioare de master, însoţită de suplimentul la diplomă, redactat în limbile română şi engleză.

56. Studiile superioare de**doctorat** finalizează prin susţinerea în şedinţă publică a tezei de doctorat în faţa comisiei de susţinere publică a tezei de doctorat.

Formatul-tip al tezei de doctorat, stabilit de școala doctorală, include elemente de structură şi de formatare grafică, studentul-doctorand avînd obligaţia respectării respectivului format-tip. Conţinutul tezei de doctorat este stabilit de studentul-doctorand prin consultare cu conducătorul de doctorat şi respectă structura-cadru şi limitările impuse de regulamentul şcolii doctorale.

***IV*. *Criterii pentru elaborare a planului de învăţămînt în cazul instruirii concomitente în două domenii de formare profesională înrudite***

57. La elaborarea planului de învăţămînt în cazul instruirii concomitente în două domenii înrudite se va ţine cont de următoarele:

1. criteriile de elaborare a planului respectiv sunt identice cu cele pentru monospecialitate;
2. durata studiilor nu va fi mai mică de 4 ani;
3. în planul de învăţămînt, ponderea recomandată a unităţilor de curs/module pentru specialitatea de bază şi acea secundară va constitui respectiv 60 și 40 la sută.

# **V. Modul de elaborare, confirmare, evidenţă şi păstrare a planurilor de învăţămînt**

58. *Planul de învăţămînt* este elaborat în concordanţă cu finalităţile de studiu exprimate în competenţe generice şi specifice, prevăzute în Cadrul Naţional al Calificărilor pe domenii de formare profesională/domenii de cercetare/programe de studii. Acestea vor fi stipulate în Note explicative, anexate la planul de învăţămînt.

59. Procesul de elaborare și aprobare a unui plan de învățămînt pentru un nou program de studii presupune parcurgerea următoarelor etape:

a. inițiatorul noului program de studii (orice persoană interesată / grup interesat din cadrul facultății / catedrei / departamentului) și membrii echipei desemnate de conducerea catedrei / departamentului stabilesc disciplinele din planul de învățămînt și lista cadrelor științifico-didactice cu competențe în domeniu, pentru a fi discutate în consiliul facultății. În urma avizării programului se vor întocmi planul de învățămînt și statul de funcții pentru noul program de studii;

b. după avizarea în consiliul facultății, documentele programului de studii se transmit spre aprobare senatului universității. Decizia finală privind inițierea programelor de studii este aprobată de Consiliul pentru dezvoltare strategică instituțională, conform prevederilor legale;

c. după aprobarea finală conducerea facultății desemnează echipa de elaborare a *raportului de evaluare internă* a noului program în vederea autorizării provizorie;

d. pe baza acestor documente și corelat cu baza materială pusă la dispoziție pentru acest program, se elaborează forma finală araportului de evaluare internă. Raportul de evaluare se depune la prorectorul pentru activitatea didactică, urmînd a fi verificat de către o comisie desemnată de către subdiviziunea responsabilă pentru managementul calității;

e. după remedierea eventualelor deficiențe, *raportul de evaluare* internă, implicit planul de învățămînt, se depune, cu cel puţin 6 luni înainte de demararea programului de studii, la Ministerul Educației, care, după coordonarea planului de învățămînt, îl înaintează Agenţiei Naţionale de Asigurare a Calităţii în Învăţămîntul Profesional pentru desfășurarea evaluării externe în vederea autorizării provizorii.

60. Proiectele planurilor de învăţămînt pentru ciclurile I, II și studii integrate, elaborate pentru fiecare program de studii şi formă de organizare a învăţămîntului (cu frecvență, cu frecvenţă redusă, la distanţă), sunt redactate în limba română, în două/trei exemplare după modelul stabilit (Anexa nr. 5).

Este recomandată avizarea planurilor de învăţămînt de către ministerele de resort care au în subordine instituţii de învăţămînt superior sau, după caz, de către asociaţii profesionale.

61. Lista unităţilor de curs obligatorii şi opţionale, numărul de ore pentru studierea acestora, tipurile stagiilor de practică şi unităţile de curs la libera alegere se stabilesc de către instituţii în funcţie de specificul domeniului general de studiu/domeniului de formare profesională/programului de studiu, în corespundere cu Cadrul Naţional al Calificărilor, precum şi misiunea instituţiei în pregătirea cadrelor.

62. *Specificul* fiecărui domeniu de pregătire profesională/program de studiu este asigurat prin varierea:

1. listei şi volumului de ore pentru studierea unităţilor de curs din cadrul diferitor componente şi module;
2. conţinutului unităţilor de curs fundamentale şi de orientare spre specialitate (*de bază* şi *secundară* în cazul instruirii concomitente în două domenii;
3. formelor şi conţinutului practicilor.

63. *Modificarea planurilor de învăţămînt*

În corespundere cu dezvoltarea sectorului socio-economic, instituțiile de învățămînt superior vor revizui/actualiza planurile de învăţămînt o dată la 5 ani.

Planul de învăţămînt poate fi modificat/perfectat cu condiţia implementării din următorul an de studii. Pe durata studiilor unei promoții de studenți, de la înmatriculare pînă la absolvire, planurile de învățămînt nu pot fi modificate pe parcurs, acestea urmînd a fi realizate integral.

În cazul cînd cerințele pieței muncii vor dicta necesitatea revizuirii/modificării planurilor de învățămînt, versiunea nouă a planului de învăţămînt pentru un nou an academic va fi aplicată persoanelor înmatriculate la studii în anul respectiv, cu condiţia că modificările au fost operate în modul stabilit pînă la finele anului precedent de studii şi au fost făcute publice prin sistemul informaţional al instituţiei cu cel puțin 3 luni pînă la începutul anului de studii.

Modificarea planurilor de învățământ se realizează la catedrele organizatoare a programului respectiv și se aprobă de consiliul facultății.

Introducerea schimbărilor în planurile de învăţămînt este validată de senatele universitare și prezentată spre coordonare Ministerului Educației (precum și ministerelor de resort/asociaţiilor profesionale, care au în subordine instituţii de învăţămînt superior). La exemplarul planului de învățămînt pentru ciclurile I, II și studii integrate este ataşat un extras din procesul verbal al şedinţei senatului la care au fost aprobate modificările.

64. *Evidenţa și păstrarea planurilor de învăţămînt.*

Planurile de învăţămînt pentru ciclurile I, II și studii integrate, coordonate cu Ministerul Educației, sunt înregistrate în Direcţia responsabilă de învăţămîntul superior. Numărul de înregistrare şi data aprobării va fi înscrisă pe foaia de titlu a planului şi introdusă într-un registru de evidenţă. Planurile de învăţămînt sunt înregistrate cu data coordonării lor.

Un exemplar al planului de învăţămînt, coordonat şi înregistrat, este păstrat în Direcţia responsabilă de învăţămîntul superior a Ministerului Educaţiei, alt exemplar este păstrat în instituţia de învăţămînt responsabilă și, după caz, al treilea exemplar – la ministerul de resort.

65. În vederea susţinerii şi facilitării *mobilităţii studenţilor*, planurile de învăţămînt sunt publicate pe pagina web oficială a instituției de învățămînt superior.

Pentru facilitarea mobilității academice și recunoașterii studiilor realizate în alte instituții, se recomandă proiectarea într-un semestru al planului de învățămînt a unor discipline cu finalități de studiu care pot fi realizate peste hotarele țării și recunoscute la instituția în care a fost admis studentul (de ex., discipline orientate spre studii comparate, limbi străine, stagii industriale, de creație, de cercetare etc.).

66*. Închiderea programelor de studii*

Programele de studii pot fi închise în cazurile prevăzute de legislația în vigoare referitoare la evaluare și acreditare.

Programele de studii care și-au pierdut relevanța pentru piața muncii, nu corespund criteriilor de acreditare sau produc cheltuieli nejustificate pentru instituție, pot fi închise prin decizia Consiliului pentru dezvoltare strategică instituțională, conform prevederilor art. 104 alin (e) al Codului educației, după aprobarea Ministerului Educației și, după caz, a ministerului de resort.

**Anexa nr. 1**

**Ponderea recomandată a unităţilor de curs**

**în Planul de învătămînt pentru ciclul I, licență**

**și studii integrate (programe de 180, 240, 300, 360 ECTS)**

|  |  |  |  |  |
| --- | --- | --- | --- | --- |
| **Structura formativă,**  **gradul de obligativitate** | **Componente creditate** | **Orientare spre o specialitate** | **Orientare spre două specialităţi** | **Orientare spre învăţămînt vocaţional** |
| **%** | | |
|  | **Trunchi comun** | **20 -35** | **20 - 30** | **20** |
| Unităţi de curs/module fundamentale (**F**) |
| *Obligatoriu* | Unităţi de curs/module de creare a abilităţilor şi competenţelor generale (**G**) | **5 - 10** | **5 - 10** | **5 - 10** |
| *Opțional* | Unităţi de curs/module de orientare socio-umanistică (**U**) | **5 - 10** | **5 - 8** | **5 - 8** |
| *Obligatoriu și opțional* | **Traseul individual** | **30 – 40** | **25 - 35** | **35** |
| Unităţi de curs/module de orientare spre specialitatea de bază (**S1**) |
|  | Unităţi de curs/module de orientare spre specialitatea secundară (**S2**) | **0** | **10 - 15** | **0** |
| *Obligatoriu* | Stagii de practică | **10 - 15** | **10 - 15** | **17 - 25** |
| *La decizia senatului* | Examenul / teza de Licenţă | **10 – 12** | **10 – 12** | **10 – 12** |
| **Extracurricular – în afara orarului de bază** | | | | |
| *La libera*  *alegere* | Minimul curricular iniţial pentru un alt domeniu la ciclul II (**M**) | **30 ECTS** | **30 ECTS** | **30 ECTS** |
| *La libera alegere* | Modulul psihopedagogic | **60 ECTS** | **60 ECTS** | **60 ECTS** |

**Anexa nr. 2**

**Ponderea recomandată a componentelor Planului de învăţămînt pentru programele de master**

|  |  |  |
| --- | --- | --- |
|  | **Program de master** | |
| **științific (MS)** | **de profesionalizare (MP)** |
| **%** | |
| **Unităţi de curs/module fundamentale** (**F**) | **25 - 35** | **20 - 30** |
| **Unităţi de curs de specialitate/module** (**S**) | **20 - 30** | **25 - 35** |
| **Stagiu de practică** | **8 - 12** | **8 - 12** |
| **Teza de Master** | **25 - 35** | **25 - 35** |

**Anexa nr. 3**

**Ponderea recomandată a componentelor Planului de învăţămînt pentru programele de doctorat**

|  |  |  |
| --- | --- | --- |
| **Anii de studii** | **Program de doctorat** | |
| **științific** | **profesional** |
| **%** | |
| **I - Program de pregătire bazat pe studii avansate**  **(60 ECTS)** | *discipline academice / discipline practice* | |
| **75 / 25** | **25 / 75** |
| *unităţi de curs de orientare spre specialitate*  **50 – 70** | |
| *unități de curs pentru dezvoltarea competențelor transversale*  **10-20** | |
| *activități aferente (participare la conferințe, simpozioane etc.)*  **10 - 15** | |
| *1 referat –* gradul de cercetare/  *1 proiect de cercetare științifică ulterioară*  **10 - 15** | |
| **II - Program individual de cercetare ştiinţifică /performanță sportivă/creaţie artistică (60ECTS)** | *Activități individuale de cercetare* | |
| *2-3 referate, fragmente din teză* | *spectacole, recitaluri, expoziții personale, de grup* |
| **30 - 40** | |
| *activități aferente (participare la conferințe, simpozioane etc.)* | |
| **30 - 35** | |
| *publicarea rezultatelor cercetării în reviste științifice indexate*  **30 - 35** | |
| **III – Finalizarea studiilor superioare de doctorat (60 ECTS)** | ***Susținerea tezei de doctorat*** | |
| *o componentă de cercetare originală* | *soluționarea unei probleme practice (sportive sau de creație)* |
| **65 - 70** | |
| *publicații în reviste de specialitate științifice cu recenzare, comunicări științifice la conferințe etc.* | *competiții sportive, expoziții de artă etc.* |
| **30-35** | |

**Anexa nr. 4**

**Codificarea unităţilor de curs în planul de învățămînt pentru**

**ciclurile I și II și studii integrate**

|  |  |  |  |  |
| --- | --- | --- | --- | --- |
| **Nr. crt.** | **Conţinutul** | **Tipul** | **Nr. caractere** | **Cod de identificare** |
| 1. | Categoria formativă | Alfanumeric | 1 | **F -** componenta fundamentală;  **G -** componenta de formare a abilităţilor şi competenţelor generale;  **U -** componenta de orientare socio-umanistică;  **S -** componenta de orientare spre o specialitate (în cazul instruirii la două specialități): S1 - componenta de orientare spre specialitatea de bază; S2 - componenta de orientare spre specialitatea secundară);  **M -** componenta de orientare către un alt domeniu de formare în ciclul II (master) |
| 2. | Semestrul | Numeric | 2 | 01, 02, 03… |
| 3. | Tipul disciplinei | Alfanumeric | 1 | •  **O** - obligatorie  •  **A** - opţională  •  **L** – facultativă (libera alegere) |
| 4. | Identificarea disciplinei (numărul de ordine din Planul de învăţământ) | Numeric | 3  mnp | •  m – 0,1,2,…9  0 – trunchi  1,2,…- specialități  np – numărul disciplinei din Planul de învăţămînt |

*Exemplu:* F.04.O.012 - Disciplină de tip fundamental, se studiază în semestrul 4, este obligatorie, aparţine trunchiului de discipline şi are numărul de ordine 12 în Planul de învăţămînt.

**Anexa nr. 5**

**Modele pentru planul de învăţămînt**

**la ciclurile I, II şi studii integrate**

**Calendarul universitar**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| ***Anul de studii*** | ***Activităţi didactice*** | | ***Sesiuni de examene*** | | ***Stagii de practică*** | ***Vacanţe*** | | |
| **Sem. I** | **Sem. II** | **Sem. I** | **Sem. II** | **Iarnă** | **Primăvară** | **Vară** |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |

**Planul de învăţămînt pe ani de studiu**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| ***Cod*** | ***Denumirea unităţii de curs/modulului*** | ***Total ore*** | | | ***Număr de ore pe tipuri de activități*** | | | ***Numărul de ore pe săptămîna*** | | | ***Forma de evaluare*** | ***Nr credite*** |
|  |  | **Total** | **Contact direct** | **Studiu individual** | **C** | **S** | **L/P** | **C** | **S** | **L/P** |  |  |
|  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |
| **Total C,S,L** | |  |  |  |  |  |  |  |  |  |  |  |

**Aici: C= Curs; S = Seminar; L = Laborator; P – practice** (activități specifice diferitor unități de curs/module)

**Stagiile de practică**

|  |  |  |  |  |  |
| --- | --- | --- | --- | --- | --- |
| **Stagiile de practică** | | **Sem.** | Durata **nr. săpt.**  **/ ore** | **Perioada** | **Număr de credite** |
| 1. | *Practica de specialitate:*   * iniţiere * pedagogică * tehnologică * în producţie * clinic * de creație etc. |  |  |  |  |
| 2. | Practica *de cercetare / creație de licenţă*  Practica *de cercetare / creație de master*  Include: cercetare, documentare, redactare finală a tezei /proiectului) |  |  |  |  |

Notă: Pentru persoanele care realizează modulul psihopedagogic practica pedagogică este obligatorie.

Planul pentru modulul psihopedagogic

|  |  |  |  |  |  |  |
| --- | --- | --- | --- | --- | --- | --- |
| ***Codul*** | ***Denumirea activităţii didactice*** | ***Număr de ore / săptămînă*** | | | ***Forma de evaluare*** | ***Nr. credite*** |
|  |  | **Curs** | **Seminar** | **Laborator/practice** |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  | **Total** |  |  |  |  |  |

**Discipline facultative (la libera alegere)**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Nr**. **crt.** | **Denumirea disciplinei** | **Anul** | **Semestrul** | ***Număr de ore pe tipuri de activități*** | | | **Numărul de ore pe săptămînă** | | | **Evaluări** | **Număr de credite** |
| **C** | **S** | **L/P** | **C** | **S** | **L/P** |  |  |
|  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |

**Examenul de Licenţă**

(hotărîrea senatului)

|  |  |  |
| --- | --- | --- |
| **Nr. crt.** | **Denumirea activităţii** | **Perioada** |
|  | Susţinerea tezei de licenţă |  |
|  | * o probă de examinare cu *caracter integrator*(denumirea) */* * o probă de examinare la discipline fundamentale (denumirea) și o probă de examinare la discipline de specialitate (denumirea) |  |
|  | Examen la disciplina de specialitate II (în cazul formării concomitente în două specialităţi) (denumirea) |  |